Paul Kruger-standbeeld glo met lemmetjiesdraad afgesperPaul Kruger se standbeeld op Kerkplein in Pretoria Foto: Phillip Bruwer, Maroela Media Paul Kruger se standbeeld op Kerkplein in Pretoria is glo met lemmetjiesdraad toegespan in ŉ poging om dié beeld teen vandale te beskerm. Front Nasionaal het op sy Facebook-blad bevestig dat ŉ paar mense Vrydagaand die standbeeld deur die aand bewaak het. Intussen het die aktivis Sunette Bridges op haar Facebook-blad bevestig daar was ook polisiebeamptes wat die betrokke persone se veiligheid verseker het. Volgens haar sal polisielede ook om die standbeeld geplaas word om dit te beskerm. “Die manne wat daar was het reeds onttrek en is almal veilig,” het sy gesê. Sy het egter versoek dat niemand vandag die omgewing sal besoek nie, aangesien die polisie glo besorg is oor die veiligheid van mense weens die hoë spanning van die situasie. “[Direkteur Nkuna] bedank weereens ons mense vir hul ordelike gedrag en versoek dat ons asseblief nie ons lewens vandag daar in gevaar gaan stel of die polisie se taak om die EFF te beheer, vir hulle bemoeilik deur onsself in die middel daarvan te plaas nie,” het sy gesê.